寄致明兼簡余時升
作者：劉子翬
朝代：宋

paragraphs: 篔簹有利材，要自爲本觀。
綠虬挾春怒，穴土氣已完。
達士審所施，窮士審所安。
癯劉燭人鏡，僞態了莫干。
常吹噓二余，傳以摩雲翰。
大余携書來，一見意已殫。
似爲殊勝摇，胸中衮濤瀾。
皴膚褫厚襲，枵腹拾衆殘。
那知藝圃遊，宇宙自爾寬。
黄間跳鏃易，省括眼要端。
幸公調護之，無使困所難。
鵝峰橫几上，晚翠深作寒。
徜徉有真樂，未應悔儒冠。